ቢሮው ከ855 ሚሊዮን ብር በላይ ግምት ያላቸው ሀሰተኛ ደረሰኞችን ውድቅ ማድረጉን አስታወቀ
 አዲስ አበባ:- የአዲስ አበባ ከተማ አስተዳደር ገቢዎች ቢሮ በበጀት ዓመቱ በአጠራጣሪ ደረሰኞች ላይ ባካሄደው የማጣራት ተግባር ከ855 ሚሊዮን ብር በላይ ግምት ያላቸው ሀሰተኛ ደረሰኞችን ውድቅ ማድረጉን አስታወቀ።በቢሮው የህግ ተገዥነት ዘርፍ ምክትል ቢሮ ኃላፊ አቶ ታምራት ንጉሴ በተለይ ለአዲስ ዘመን ጋዜጣ እንደገለጹት፤ በበጀት ዓመቱ በአንድ ሺ 944 ግብር ከፋዮች የቀረቡ ስምንት ሺ 825 አጠራጣሪ ደረሰኞች ላይ በተካሄደ የማጣራት ተግባር በ514 ግብር ከፋዮች የቀረቡ 855 ሚሊዮን 995ሺ 663 ብር ግምት ያላቸው ሁለት ሺ 623 ሃሰተኛ ደረሰኞችን ውድቅ በማድረግ ግብር ከፋዮቹ የሚጠበቅባቸውን የግብር ግዴታ እንዲወጡ ከማድረግ ባሻገር በህግ ተጠያቂ የማድረግ ስራ ተሰርቷል። እንደርሳቸው ገለጻ፤ አንዳንድ ግብር ከፋዮች የግብር ወይም የታክስ ማሳወቂያ ደረሰኞችን በሚያቀርቡበት ጊዜ ትክክለኛውን ግብር ላለመክፈል ወጪ በማናርና የግብዓት ታክስን በማሳደግ ተከፋይ የዕሴት ታክስን ለማሳነስ እንዲሁም ተመላሽ ታክስ በመጠየቅ ከመንግስት ካዝና ያለአግባብ ገንዘብ ለመውሰድ ታሳቢ በማድረግ የተለያዩ ሃሰተኛ ደረሰኞችን በማዘጋጀት የሚያቀርቡ አሉ። በሃሰተኛ ደረሰኝ የተደገፈ የሂሳብ መዝገብ በማዘጋጀት የሚቀርቡ የግብር ማሳወቂያ ደረሰኞች ትክክለኛ ግብርን አያሳዩም ያሉት ሃላፊው፤ የተቋሙን የታክስ አወሳሰን የተሳሳተ ከማድረግ ባሻገር መንግስት መሰብሰብ የሚገባውን ገቢ በአግባቡ እንዳይሰበስብ የሚያደርግ የታክስ አስተዳደር ዋነኛ ተግዳሮት መሆኑን ያስረዳሉ። ግብር ከፋዮች የግብር ማሳወቂያ ደረሰኞችን በሚያቀርቡበት ጊዜ በተለይ በወጪ ማስረጃነትና በታክስ ግብዓት ማቀናነሻነት የሚቀርቡ ሰነዶች አጠራጣሪ ሆነው ሲገኙ በትኩረት የማጣራት ስራ እንደሚሰራ ምክትል ቢሮ ኃላፊው ጠቁመው፤ በበጀት ዓመቱ በሁለት ሺ 723 ግብር ከፋዮች የቀረቡ 14ሺ 160 አጠራጣሪ ደረሰኞች ውስጥ በአንድ ሺ 944 ግብር ከፋዮች የቀረቡ ስምንት ሺ 825 አጠራጣሪ ደረሰኞችን ማጣራት መቻሉን ገልጸዋል። አቶ ታምራት ከተጣሩት 8ሺ 825 ደረሰኞች ውስጥ በ514 ግብር ከፋዮች የቀረቡ 855 ሚሊዮን 995ሺ 663 ብር ግምት ያላቸው ሁለት ሺ 623 ሃሰተኛ ደረሰኞችን ውድቅ በማድረግ ግብር ከፋዮቹ የሚጠበቅባቸውን የግብር ግዴታ እንዲወጡ ከማድረግ ባሻገር በህግ ተጠያቂ የማድረግ ስራ ተሰርቷል ብለዋል። ቢሮው በበጀት ዓመቱ በአጠራጣሪ ደረሰኞች ላይ ባካሄደው የማጣራት ተግባር መንግስት በሃሰተኛ ደረሰኝ ሳቢያ ሊያጣው የነበረውን 855
ሚሊዮን 995ሺ 663 ብር ገቢ ማዳን መቻሉን ምክትል ቢሮ ኃላፊው ገልጸው፤ ግብር ከፋዮቹ የሚጠበቅባቸውን የግብር ግዴታ እንዲወጡ ከማድረግ ባሻገር 208
ግብር ከፋዮች ያቀረቧቸው 723
ሃሰተኛ ደረሰኞች ተደራጅተው ፖሊስ ምርመራ እንዲያደርግባቸው ተላልፈዋል። ፖሊስም መዝገቡን አደራጅቶ ለአቃቢህግ አቅርቦ ክስ መስርቶባቸዋል ብለዋል። ቢሮው በበጀት ዓመቱ ባደረገው ቁጥጥር የሽያጭ መመዝገቢያ መሳሪያዎችን በአግባቡ ባልተጠቀሙና ያለደረሰኝ ግብይት ሲፈጽሙ በተገኙ ሰባት ሺ 782 ግብር ከፋዮች ላይ 244 ሚሊዮን 565
ሺ ብር አስተዳደራዊ ቅጣት መጣሉ ታውቋል።አዲስ ዘመን ሐምሌ 29/2012 ሶሎሞን በየነ